Úradný vestník L 162 , 18/06/1986 S. 0041 - 0041

Fínske špeciálne vydanie: Kapitola 11 Zväzok 11 S. 0269

Švédske špeciálne vydanie: Kapitola 11 Zväzok 11 S. 0269



Protokol pripojený k záverečnému aktu konferencie splnomocnených zástupcov zmluvných štátov Medzinárodného dohovoru na ochranu atlantických tuniakov (v Paríži 9. a 10. júla 1984) I. Články XIV, XV a XVI Medzinárodného dohovoru na ochranu atlantických tuniakov sa menia takto: Článok XIV 1. Tento dohovor je otvorený na podpis vládou akéhokoľvek štátu, ktorý je členom Organizácie spojených národov alebo niektorého špecializovaného orgánu Organizácie spojených národov. Každá vláda, ktorá nepodpísala tento dohovor, môže k nemu kedykoľvek pristúpiť. 2. Tento dohovor sa predkladá na ratifikáciu alebo schválenie členskými štátmi v súlade s ich ústavami. Ratifikačné, schvaľovacie alebo prístupové listiny sa uložia u generálneho riaditeľa Organizácie spojených národov pre výživu a poľnohospodárstvo. 3. Tento dohovor vstupuje do platnosti po uložení ratifikačných, schvaľovacích alebo prístupových listín siedmych vlád a pre každú vládu, ktorá neskôr uloží ratifikačné, schvaľovacie alebo prístupové listiny, vstupuje do platnosti v deň tohto uloženia. 4. Tento dohovor je otvorený na podpis alebo pristúpenie ktorejkoľvek medzivládnej organizácii pre hospodársku integráciu, zriadenej štátmi, ktoré ju splnomocnili na vybavovanie záležitostí, ktoré sa riadia týmto dohovorom, vrátane splnomocnenia na podpisovanie zmlúv týkajúcich sa týchto záležitostí. 5. Pri ukladaní listín o formálnom súhlase alebo prístupových listín je každá organizácia uvedená v odseku 4 zmluvnou stranou s rovnakými právami a povinnosťami týkajúcimi sa ustanovení dohovoru, aké prináležia ostatným zmluvným stranám. Odkazy na pojem "štát" v článku IX ods. 3 a na pojem "vláda" v preambule a v článku XIII ods. 1 v znení dohovoru sa vykladajú týmto spôsobom. 6. Ak sa organizácia uvedená v odseku 4 stane zmluvnou stranou tohto dohovoru, členské štáty patriace do tejto organizácie a štáty, ktoré k nej pristúpia v budúcnosti, prestanú byť zmluvnými stranami dohovoru; zasielajú písomné oznámenie v tomto zmysle generálneho riaditeľovi Organizácie spojených národov pre výživu a poľnohospodárstvo. Článok XV Generálny riaditeľ Organizácie spojených národov pre výživu a poľnohospodárstvo informuje všetky vlády uvedené v článku XIV ods. 1 a všetky organizácie uvedené v článku XIV ods. 4 o uložení ratifikačných, schvaľovacích alebo prístupových listín a listín o formálnom súhlase, vstupe do platnosti tohto dohovoru, pozmeňovacích návrhoch, o vstupe do platnosti pozmeňovacích návrhov a o odstúpeniach. Článok XVI Originál tohto dohovoru sa uloží u generálneho riaditeľa Organizácie spojených národov pre výživu a poľnohospodárstvo, ktorý zašle jej overené kópie všetkým vládam podľa článku XIV ods. 1 a organizáciám podľa článku XIV ods. 4. II. Originál tohto protokolu, ktorého znenia v anglickom, francúzskom a španielskom jazyku sú rovnako autentické, sa uloží u Generálneho riaditeľa Organizácie spojených národov pre výživu a poľnohospodárstvo. Bude otvorený na podpis v Ríme do 10. septembra 1984. Zmluvné strany Medzinárodného dohovoru na ochranu atlantických tuniakov, ktoré nepodpísali protokol k uvedenému dátumu, však môžu uložiť svoje prijímacie listiny kedykoľvek. Generálny riaditeľ Organizácie spojených národov pre výživu a poľnohospodárstvo zašle overenú kópiu tohto protokolu každej zmluvnej strane Medzinárodného dohovoru na ochranu atlantických tuniakov. III. Tento protokol vstupuje do platnosti dňom uloženia schvaľovacích, ratifikačných alebo prijímacích listín všetkými zmluvnými stranami u Generálneho riaditeľa Organizácie spojených národov pre výživu a poľnohospodárstvo. V tomto ohľade sa ustanovenia poslednej vety článku XIII ods. 1 Medzinárodného dohovoru pre ochranu atlantických tuniakov budú uplatňovať mutatis mutandis. Vstupuje do platnosti v 30. deň odo dňa uloženia poslednej listiny. V Paríži 10. júla 1984 --------------------------------------------------